**Saistošo noteikumu “Par Liepājas valstspilsētas pašvaldības**

**materiālo atbalstu audžuģimenei­­­­­­­­”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saskaņā ar Pašvaldību likuma, kas stājās spēkā 2023. gada 1. janvārī, pārejas noteikumu 6. punktu, dome izvērtē uz likuma “Par pašvaldībām” normu pamata izdoto saistošo noteikumu atbilstību Pašvaldību likumam un izdod jaunus saistošos noteikumus atbilstoši pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam, piemērojami uz likuma “Par pašvaldībām” normu pamata izdotie saistošie noteikumi, ciktāl tie nav pretrunā ar likumu.  Ņemot vērā to, ka likums “Par pašvaldībām” ir zaudējis spēku, spēku zaudē arī Liepājas pilsētas domes 2017. gada 9. novembra saistošo noteikumu Nr.21 “Liepājas pilsētas pašvaldības palīdzība audžuģimenei” (turpmāk – saistošie noteikumi Nr.21) izdošanas tiesiskais pamatojums un ir nepieciešams izdot jaunus saistošos noteikumus.  Saskaņā ar Ministru kabineta 2018. gada 26. jūnija noteikumu Nr.354 “Audžuģimenes noteikumi” (turpmāk – Audžuģimenes noteikumi) 78. punkta nosacījumiem, pabalstu bērna uzturam un pabalstu apģērba un mīkstā inventāra iegādei audžuģimenei izmaksā no tās pašvaldības budžeta līdzekļiem, kura noslēgusi līgumu ar audžuģimeni. Pašvaldību likuma 44. panta otrajā daļā noteikts, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.  Saistošie noteikumi “Par Liepājas valstspilsētas pašvaldības materiālo atbalstu audžuģimenei” (turpmāk – saistošie noteikumi) ir izstrādāti ar mērķi sniegt atbalstu audžuģimenēm un veicināt ģimeniskas vides nodrošināšanu bērnam uz laiku, kamēr bērns var atgriezties savā ģimenē vai, ja tas nav iespējams, līdz bērna aizbildnības nodibināšanai vai adopcijai.  Saistošie noteikumi nosaka Liepājas valstspilsētas pašvaldības (turpmāk – pašvaldība) nodrošinātā materiālā atbalsta veidus audžuģimenēm, materiālā atbalsta apmēru, piešķiršanas un izmaksas kārtību.  Saistošajos noteikumos noteikti šādi materiālā atbalsta veidi audžuģimenēm:   * atlīdzība par audžuģimenes pienākumu pildīšanu; * pabalsts bērna uzturam; * pabalsts apģērba un mīkstā inventāra iegādei bērnam; * pabalsts mācību piederumu iegādei bērnam; * pabalsts bērna veselības uzlabošanai; * pabalsts sadzīves apstākļu uzlabošanai; * veselības apdrošināšanas polise audžuģimenei.   Saistošie noteikumi pēc būtības negroza šobrīd pašvaldībā ar saistošajiem noteikumiem Nr.21 noteikto regulējumu attiecībā uz pašvaldības materiālā atbalsta audžuģimenei veidus un apmēru.  Pašvaldības noteiktais materiālais atbalsts – atlīdzība par audžuģimenes pienākumu pildīšanu – tiek piešķirts papildus valsts noteiktajai atlīdzībai par audžuģimenes pienākumu pildīšanu (valsts sociālā pabalsta apmērs par audžuģimenes pienākumu pildīšanu šobrīd noteikts: par vienu audžuģimenē ievietoto bērnu atlīdzības apmērs mēnesī ir vienāds ar bērna kopšanas pabalsta apmēru personai, kura kopj bērnu vecumā līdz pusotram gadam, t.i., 171 *euro;* ja audžuģimenē ir ievietoti divi bērni, atlīdzības apmēram piemēro koeficientu 1,3, ja trīs bērni un vairāk – koeficientu 1,6). Saistošajos noteikumos noteiktais materiālais atbalsts par audžuģimenes pienākumu pildīšanu ir 150 *euro* mēnesī – tā ir pašvaldības brīvprātīga iniciatīva, un tās mērķis ir veicināt audžuģimeņu kustības attīstību pašvaldībā, sniedzot materiālu atbalstu tieši pašvaldības administratīvajā teritorijā dzīvojošām un šeit dzīvesvietu deklarējušām audžuģimenēm.  No pašvaldības budžeta līdzekļiem izmaksājamā pabalsta bērna uzturam un pabalsta bērna apģērba un mīkstā inventāra iegādei audžuģimenei minimālais apmērs noteikts Audžuģimenes noteikumos (tas mēnesī nedrīkst būt mazāks par 215,00 *euro* par bērnu līdz septiņu gadu vecuma sasniegšanai un 258,00 *euro* par bērnu vecumā no septiņiem gadiem līdz 18 gadu vecuma sasniegšanai). Pabalsta bērna uzturam apmērs tiek saglabāts līdzšinējā apmērā – 300 *euro* mēnesī katram audžuģimenē ievietotam bērnam, neatkarīgi no bērna vecuma.  Audžuģimenes noteikumi nosaka, ka pabalstu apģērba un mīkstā inventāra iegādei audžuģimenei izmaksā no tās pašvaldības budžeta līdzekļiem, kura noslēgusi līgumu ar audžuģimeni. Pabalsts bērna apģērba un mīkstā inventāra iegādei tiek noteikts iepriekšējā apmērā – apģērba un apavu iegādei līdz 220 *euro* gadā, mīkstā inventāra iegādei līdz 80 *euro* gadā.  Pabalsts mācību piederumu iegādei bērnam, pabalsts bērna veselības uzlabošanai, pabalsts sadzīves apstākļu uzlabošanai un veselības apdrošināšanas polise audžuģimenei ir pašvaldības brīvprātīga iniciatīva, to apmērs ar saistošajiem noteikumiem netiek mainīts:   * pabalsts bērnam mācību piederumu iegādei ir līdz 100 *euro* gadā, * pabalsts bērna veselības uzlabošanai ir līdz 100 *euro* gadā, * pabalsts sadzīves apstākļu uzlabošanai ir līdz 1500 *euro*, to piešķir vienu reizi piecos gados mantiskā veidā remontmateriālu un sadzīves priekšmetu iegādei, * veselības apdrošināšanas polises audžuģimenei tiek piešķirtas atbilstoši pašvaldības rīkotās iepirkuma procedūras par veselības apdrošināšanas pakalpojumu nodrošināšanu rezultātiem.   Ņemot vērā Ministru kabineta 2018. gada 26. jūnija noteikumos Nr.355 “Ārpusģimenes aprūpes atbalsta centra noteikumi” (turpmāk – Atbalsta centra noteikumi) ārpusģimenes atbalsta centriem uzticētās funkcijas, saistošo noteikumu projekts neparedz nodrošināt sociālā atbalsta programmu audžuģimenei. Audžuģimeņu noteikumi un Atbalsta centra noteikumi nosaka, ka audžuģimenes ārpusģimenes atbalsta centrā var saņemt sociālā darbinieka konsultācijas, psihologa konsultācijas, atbalsta grupas, ikgadējās zināšanu pilnveides mācības, atsevišķos gadījumos arī citu speciālistu konsultācijas (atbilstoši audžuģimenes atbalsta un tajā ievietotā bērna individuālās attīstības plānam), ārpusģimenes atbalsta centrs organizē bērna tikšanos ar bioloģiskajiem vecākiem un citiem radiniekiem.  Saistošo noteikumu projekts neparedz nodrošināt atelpas brīža pakalpojumu audžuģimenei. |
| 2. Fiskālā ietekme uz pašvaldības budžetu | Materiālais atbalsts audžuģimenēm tiek finansēts no pašvaldības budžeta līdzekļiem un tā apjoms ir atkarīgs no pašvaldības finansiālajām iespējām.  Pašvaldības plānotais budžets saistošajos noteikumos noteiktā materiālā atbalsta nodrošināšanai audžuģimenēm 2024. gadā kopā ir 314 890 *euro.*  Papildu budžeta līdzekļi 2024. gadā materiālā atbalsta nodrošināšanai audžuģimenēm nav nepieciešami. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošo noteikumu tiesiskais regulējums attiecas un pozitīvi ietekmēs audžuģimenes, kurās ar Liepājas bāriņtiesas lēmumu ievietots bērns un kurām ar Liepājas Sociālo dienestu noslēgts līgums par bērna ievietošanu audžuģimenē. Saistošajiem noteikumiem nav tiešas ietekmes uz vidi, iedzīvotāju veselību, uzņēmējdarbības vidi un konkurenci. |
| 4. Ietekme uz administratīvajām procedūrām un to izmaksām | Saistošajiem noteikumiem nebūs ietekme uz kopējo administratīvo slogu, jo netiek veidotas jaunas institūcijas un netiek noteikti jauni pienākumi. Saistošo noteikumu izpildi nodrošinās Liepājas Sociālais dienests.  Audžuģimenēm administratīvais slogs nemainās, kā arī nav paredzamas papildu administratīvo procedūru izmaksas, jo nemainās tiesības, pienākumi un veicamās darbības.  Institūcija, kurā audžuģimene vai tās pārstāvis var vērsties jautājumos par saistošo noteikumu piemērošanu, ir Liepājas Sociālais dienests.  Saistošajos noteikumos noteiktā materiālā atbalsta saņemšanas kārtība neatšķiras no saistošajos noteikumos Nr.21 noteiktās kārtības, t. i., materiālo atbalstu piešķir audžuģimenei, kura ir noslēgusi līgumu ar Liepājas Sociālo dienestu par bērna ievietošanu audžuģimenē. Lai saņemtu saistošo noteikumu 2.4.-2.7. apakšpunktos noteikto materiālo atbalstu, audžuģimenes pārstāvis iesniedz Liepājas Sociālajā dienestā iesniegumu un dokumentus, kuri saskaņā ar saistošo noteikumu nosacījumiem nepieciešami pieprasītā materiālā atbalsta piešķiršanai.  Pēc iesnieguma un citu dokumentu saņemšanas Liepājas Sociālais dienests tos izvērtēs, nepieciešamības gadījumā apsekojot audžuģimeni dzīvesvietā, un pieņems lēmumu par materiālā atbalsta piešķiršanu vai par atteikumu piešķirt materiālo atbalstu. Par pieņemto lēmumu Liepājas Sociālais dienests informēs audžuģimeni.  Lai audžuģimene, kura ir noslēgusi līgumu ar Liepājas Sociālo dienestu par bērna ievietošanu audžuģimenē, saņemtu saistošo noteikumu 2.1.-2.3. apakšpunktos noteikto materiālo atbalstu, kā arī noteikumu 2.1. apakšpunktā noteikto materiālo atbalstu, ja bērnu ievieto audžuģimenē uz laiku, kas ir mazāks par mēnesi, iesniegums un papildus dokumenti nav jāiesniedz un atsevišķs lēmums materiālā atbalsta piešķiršanai netiek pieņemts. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti Pašvaldību likuma 4. panta pirmās daļas 11. punktā noteiktās pašvaldības funkcijas izpildei – īstenot bērnu tiesību un interešu aizsardzību. Saistošo noteikumu izpildei nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| 6. Informācija par izpildes nodrošināšanu | Saistošo noteikumu izpilde tiks nodrošināta Liepājas Sociālā dienesta esošo funkciju un uzdevumu ietvaros, nav paredzēta jaunu institūciju izveide vai esošo institūciju reorganizācija.  Saistošo noteikumu izpildi nodrošina Liepājas Sociālā dienesta darbinieki, slēdzot līgumu ar audžuģimeni, pieņemot un izskatot iesniegumus, pieņemot lēmumu un nodrošinot materiālā atbalsta izmaksu. Lēmuma apstrīdēšanas gadījumā lēmuma pieņemšanu Administratīvā procesa likumā noteiktajā kārtībā nodrošina Liepājas Sociālā dienesta direktors. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai – sniegt atbalstu audžuģimenēm, un paredz tikai to, kas ir nepieciešams norādītā mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu projekts un tam pievienotais paskaidrojuma raksts sabiedrības viedokļa noskaidrošanai no 2024. gada 21. marta līdz 2024. gada 4. aprīlim tika publicēts pašvaldības oficiālajā tīmekļvietnē www.liepaja.lv, paredzot iespēju ikvienam interesentam iesniegt savus priekšlikumus un komentārus, kā arī informācija tika izvietota pašvaldības telpās Rožu ielā 6 apmeklētājiem pieejamā vietā. Noteiktā termiņa ietvaros priekšlikumi par saistošo noteikumu projektu redakciju netika saņemti. |

Domes priekšsēdētājs Gunārs Ansiņš